CELEX: 62020TN0613
Language: da
Date: 2020-10-03 00:00:00
Title: Sag T-613/20: Sag anlagt den 3. oktober 2020 — Junqueras i Vies mod Parlamentet

16.11.2020   
            
            
               DA
            
            
               Den Europæiske Unions Tidende
            
            
               C 390/48
            
         
      Sag anlagt den 3. oktober 2020 — Junqueras i Vies mod Parlamentet
      (Sag T-613/20)
      (2020/C 390/65)
      Processprog: spansk
      
         Parter
      
      
         Sagsøger: Oriol Junqueras i Vies (Sant Joan de Vilatorrada, Spanien) (ved advokat A. Van den Eynde Adroer)
      
         Sagsøgt: Europa-Parlamentet
      
         Sagsøgerens påstande
      
      Sagsøgeren har nedlagt påstand om, at søgsmålet til prøvelse af den anfægtede retsakt med bilag anses for at være rettidigt anlagt, at sagen antages til realitetsbehandling, at den anfægtede retsakt, som er genstand for sagen, kendes ugyldig og uden virkning i overensstemmelse med sagsøgerens påstande, og at Europa-Parlamentet tilpligtes at betale sagsomkostningerne.
      
         Søgsmålsgrunde og væsentligste argumenter
      
      Søgsmålet er anlagt til prøvelse af Europa-Parlamentets afgørelse, som blev meddelt af dets formand, David Maria Sassoli, i plenarmødet den 23. juli 2020 om — henset til Junta Electoral Centrals (den centrale valgkommission, Spanien) afgørelse af 3. januar 2020, efterfulgt af Tribunal Supremos (øverste domstol, Spanien) afgørelse af 9. januar 2020 og Domstolens dom af 19. december 2019 i sag C-502/19 vedrørende Oriol Junqueras i Vies — at give Jordi Solé i Ferrando status som medlem af Europa-Parlamentet i stedet for Oriol Junqueras i Vies.
      Til støtte for søgsmålet har sagsøgeren fremsat fem anbringender.
      
                  1.
               
               
                  Første anbringende vedrører tilsidesættelse af Oriol Junqueras i Vies’ rettigheder i henhold til artikel 41, stk. 1 og 2, og artikel 47 i Den Europæiske Unions charter om grundlæggende rettigheder (herefter »chartret«) ved proceduren for vedtagelse af afgørelserne, og idet dette spørgsmål er genstand for Rettens afgørelse (sag T-24/20) og de foreløbige forholdsregler genstand for en sag ved Domstolen (sag C-201/20), samt tilsidesættelse af artikel 13, stk. 3, i den europæiske valgakt af 1976 og artikel 4, stk. 4, 7 og 8, i Europa-Parlamentets forretningsorden.
                  
                              —
                           
                           
                              Det gøres i denne forbindelse gældende, at artikel 13, stk. 3, i den europæiske valgakt af 1976 og artikel 4, stk. 7, i Europa-Parlamentets forretningsorden skal fortolkes således, at de kræver en procedure, der overholder de rettigheder, som følger af disse bestemmelser, og som gør det muligt at påberåbe sig og undersøge, om der foreligger undtagelser vedrørende erklæringen om ledighed af Oriol Junqueras i Vies’ mandat, og om indsættelsen af et andet medlem af Europa-Parlamentet i hans sted var uretmæssig.
                           
                        
            
                  2.
               
               
                  Andet anbringende vedrører tilsidesættelse af chartrets artikel 39, stk. 1 og 2, artikel 14, stk. 3, TEU, artikel 1, stk. 3, i den europæiske valgakt af 1976, princippet om loyalt samarbejde i artikel 4, stk. 3, TEU (i dette tilfælde fra Tribunal Supremos side), princippet om EU-rettens forrang, artikel 9, stk. 2, i protokol nr. 7 vedrørende privilegier og immuniteter og artikel 6 i Europa-Parlamentets forretningsorden.
                  
                              —
                           
                           
                              Det gøres i denne forbindelse gældende, at EU-Domstolens dom af 19. december 2019 i sag C-502/19 vedrørende netop Oriol Junqueras i Vies, hvori det blev fastslået, at Europa-Parlamentet skulle anmodes om at ophæve immuniteten, ikke har fået noget praktisk virkning, og at han i stedet på grundlag heraf er blevet erstattet af et andet medlem af Europa-Parlamentet.
                           
                        
                              —
                           
                           
                              Subsidiært gøres det gældende, at der skal anlægges den nødvendige fortolkning i overensstemmelse med kravene i artikel 13, stk. 3, i den europæiske valgakt og artikel 4, stk. 7, i Europa-Parlamentets forretningsorden, således at Europa-Parlamentet kan fastslå, at der foreligger de i disse artikler fastsatte undtagelser til en erklæring om mandatets ledighed, når der er en anerkendelsesværdig grund hertil, uden at statens nationale ret undersøges, således som det netop er sket i forbindelse med den centrale valgkommissions afgørelse af 23. januar 2020.
                           
                        
            
                  3.
               
               
                  Tredje anbringende vedrører tilsidesættelse af chartrets artikel 39, stk. 1 og 2, artikel 3 i protokol nr. 1 til den europæiske konvention til beskyttelse af menneskerettigheder og grundlæggende frihedsrettigheder (herefter »EMRK«), artikel 9, stk. 1, litra a) og b), i protokol nr. 7 vedrørende Den Europæiske Unions privilegier og immuniteter og artikel 6 i Europa-Parlamentets forretningsorden.
                  
                              —
                           
                           
                              Ifølge sagsøgeren er virkningen af de immuniteter, som tilkommer ham i medfør af nævnte artikel 9, stk. 1, litra a) og b), i protokol nr. 7 vedrørende Den Europæiske Unions privilegier og immuniteter, ulovligt blevet hindret.
                           
                        
            
                  4.
               
               
                  Fjerde anbringende vedrører tilsidesættelse af artikel 9, stk. 1, litra a), i protokol nr. 7 vedrørende Den Europæiske Unions privilegier og immuniteter, chartrets artikel 39, stk. 1 og 2, artikel 3 i protokol nr. 1 til EMRK, artikel 6 i Europa-Parlamentets forretningsorden og artikel 13, stk. 3, i valgakten af 1976, idet der efter spansk lovgivning kræves forudgående anmodning om ophævelse af immunitet for at retsforfølge valgte medlemmer, således at Tribunal Supremos praksis i modsat retning er contra legem og fastsat ad hoc og ad hominem i samme særlige straffesag, som er omhandlet i det foreliggende tilfælde, som dække for dens egen handlemåde og uden fortilfælde, hvilket Tribunal Supremo selv har anerkendt.
               
            
                  5.
               
               
                  Femte anbringende vedrører tilsidesættelse af chartrets artikel 20 som følge af en behandling, der ikke giver lighed for loven, idet der ved fortolkningen af EU-retten ikke er blevet anvendt de samme kriterier på Oriol Junqueras i Vies og det medlem af Europa-Parlamentet, som ifølge den anfægtede retsakt erstatter ham.